钦定古今图书集成/历象汇编/庶征典/第076卷 > 《田家五行》 > 魏
## 钦定古今图书集成/历象汇编/庶征典/第076卷 > 《田家五行》 > 魏

### 文帝黄初四年大雨

按：《三国魏志文帝本纪》：“黄初四年六月，大雨，伊、洛溢
流，杀人民，坏庐宅。”

### 明帝太和元年大雨

按《魏志明帝本纪》，不载。　按《杨阜传》：“明帝时，初治宫
室，发美女以充后庭，数出入弋猎。秋，大雨震电，多杀
鸟雀。阜上疏曰：‘臣闻明主在上，群下尽辞。尧舜圣德，
求非索谏；大禹勤功，务卑宫室；成汤遭旱，归咎责己；
周文刑于寡妻，以御家邦；汉文躬行节俭，身衣弋绨。
此皆能昭令问，贻厥孙谋者也。伏惟陛下奉武皇帝
开’”拓之大业，守文皇帝克终之元绪，诚宜思齐往古
圣贤之善治，总观季世放荡之恶政。所谓善治者，务
俭约，重民力也；所谓恶政者，从心恣欲，触情而发也。
惟陛下稽古世代之初所以明赫，及季世所以衰弱
至于泯灭，近览汉末之变，足以动心诫惧矣。曩使桓、
灵不废高祖之法，文、景之恭俭，太祖虽有神武，于何
所施其能邪？而陛下何由处斯尊哉！今吴蜀未定，军
旅在外，愿陛下动则三思，虑而后行，重慎出入，以往
鋻来，言之若轻，成败甚重。顷者天雨，又多卒暴，雷电
非常，至杀鸟雀，天地神明，以王者为子也，政有不当，
则见灾谴，克己内讼，圣人所记。惟陛下虑患无形之
外，慎萌纤微之初。法汉孝文出惠帝美人，令得自嫁。
顷所调送小女，远闻不令，宜为后图。诸所缮治，务从
约节。《书》曰：“九族既睦，协和万国。”事思厥宜，以从中道。
精心计谋，省息费用，吴蜀以定。尔乃上安下乐，九亲
熙熙。如此以往，祖考心欢，尧舜其犹病诸。今宜开大
信于天下，以安众庶，以示远人。时雍丘王植怨于不
齿，藩国至亲，法禁峻密，故阜又陈九族之义焉。诏报曰：“间得密表，先陈往古明王圣主以讽暗政，切至之
辞，款诚笃实，退思补过，将顺匡救，备至悉矣。览思苦
言，吾甚嘉之。”

按《晋书五行志》：“太和元年秋，数大雨，多暴卒，雷电非
常，至杀鸟雀。”案杨阜上疏：“此恒雨之罚也。时天子居
丧不哀，出入弋猎无度，奢侈繁兴，夺民农时，故水失
其性而恒雨为灾也。”

太和四年，大雨水。

按《魏志明帝本纪》：“四年九月，大雨，伊、洛河、汉水溢。”
按《杨阜传》：“明帝时，大司马曹真伐蜀，遇雨不进。阜上
疏曰：‘昔文王有赤乌之祥，而犹日仄不暇食。武王白
鱼入舟，君臣变色，而动得吉瑞，犹尚忧惧，况有灾异
而不战竦者哉！今吴、蜀未平，而天屡降变，陛下宜深
有以专精应答，侧席而坐，思示远以德，绥迩以俭。间
者’”诸军始进，便有天雨之患，稽阂山险，以积日矣。转
运之劳，担负之苦，所费以多，若有不继，必违本图。《传》
曰：“见可而进，知难而退，军之善政也。”徒使六军困于
山谷之间，进无所略，退又不得，非主兵之道也。武王
还师，殷卒以亡，知天期也。今年凶民饥，宜发明诏，损
膳减服，技巧珍玩之物，皆可罢之。昔邵“信臣为少府
于无事之世，而奏罢浮食。今者军用不足，益宜节度。”
帝即召诸军还。

按：《晋书五行志》：“四年八月，大雨霖三十馀日，伊、洛、河
汉皆溢，岁以凶饥。”

### 景初元年淫雨

按《魏志明帝本纪》。不载。　按《晋书五行志》，“景初元年
九月，淫雨，冀、兖、徐、豫四州水出，没溺杀人，漂失财产。”